b'\n_START_ARTICLE_\nJari Sillanp\xc3\xa4\xc3\xa4\n_START_SECTION_\nKarjeros prad\xc5\xbeia\n_START_PARAGRAPH_\nSillanp\xc3\xa4\xc3\xa4 savo karjer\xc4\x85 prad\xc4\x97jo 1995 metais po pergal\xc4\x97s tango festivalyje Tangomarkkinat, vykusiame Seinejokyje (Suomija). Kitais metais jis i\xc5\xa1leido debiutin\xc4\xaf studijin\xc4\xaf album\xc4\x85 Jari Sillanp\xc3\xa4\xc3\xa4, kurio buvo parduota per 270 t\xc5\xabkst. kopij\xc5\xb3. Albumas sertifikuotas du kartus platininiu. 1996 m. dainininkas i\xc5\xa1leido pirm\xc4\x85j\xc4\xaf kal\xc4\x97dini\xc5\xb3 dain\xc5\xb3 album\xc4\x85 Hyv\xc3\xa4\xc3\xa4 joulua. Tais pa\xc4\x8diais metais peln\xc4\x97 Emma-gaala apdovanojim\xc4\x85 kategorijoje Met\xc5\xb3 naujokas.\n_START_SECTION_\n1997-2003 m.: Golden Stag festivalis, Auringonnousu, Onnenetsij\xc3\xa4\n_START_PARAGRAPH_\n1997 m. bir\xc5\xbeel\xc4\xaf Sillanp\xc3\xa4\xc3\xa4 dalyvavo 10-ajame Suomijos festivalyje Golden Stag, kurio metu jis gavo special\xc5\xb3 apdovanojim\xc4\x85 u\xc5\xbe geriausius rezultatus su daina Remember Me. Tais pa\xc4\x8diais metais antr\xc4\x85 kart\xc4\x85 peln\xc4\x97 Emma gaala apdovanojim\xc4\x85 Met\xc5\xb3 atlik\xc4\x97jo kategorijoje. Tuo pat metu atlik\xc4\x97jas i\xc5\xa1leido antr\xc4\x85j\xc4\xaf studijin\xc4\xaf album\xc4\x85 Auringonnousu, pardavim\xc5\xb3 s\xc4\x85ra\xc5\xa1e debiutav\xc4\x99s pirmoje vietoje. V\xc4\x97liau pasirod\xc4\x97 kiti jo albumai: Varastetut helmet (1998 m.), Onnenetsij\xc3\xa4 (1999 m.), H\xc3\xa4n kertoo sen s\xc3\xa4velin (2001 m.) ir M\xc3\xa4\xc3\xa4r\xc3\xa4np\xc3\xa4\xc3\xa4 tuntematon (2003 m.).\n_START_SECTION_\n2004-05 m.: Eurovizijos dain\xc5\xb3 konkursas\n_START_PARAGRAPH_\n2004 m. sausio pabaigoje Sillanp\xc3\xa4\xc3\xa4 su k\xc5\xabriniu Takes 2 to Tango laim\xc4\x97jo nacionalin\xc4\x99 atrank\xc4\x85 Euroviisut 2004, i\xc5\xa1kovodamas teis\xc4\x99 atstovauti Suomij\xc4\x85 49-ame Eurovizijos dain\xc5\xb3 konkurse, vykusiame Stambule. Pusfinalyje atlik\xc4\x97jas pasirod\xc4\x97 pirmuoju numeriu, o balsavimo pabaigoje paai\xc5\xa1k\xc4\x97jo, jog su 51 ta\xc5\xa1ku u\xc5\xbe\xc4\x97m\xc4\x97 14-\xc4\x85 viet\xc4\x85 ir \xc4\xaf konkurso final\xc4\x85 nepateko.\n_START_SECTION_\n2005-13 m.: Albumi, Al ritmo latino!\n_START_PARAGRAPH_\n2005 metais atlik\xc4\x97jas i\xc5\xa1leido antr\xc4\x85 rinktini\xc5\xb3 dain\xc5\xb3 album\xc4\x85 pavadinimu Parhaat, \xc4\xaf kur\xc4\xaf atrauktos populiariausios jo dainos: Satulinna, Pariisi-Helsinki, Valkeaa unelmaa, Sininen ja punainen ir Eurovizijoje dalyvavusi daina Takes 2 to Tango. T\xc5\xb3 pa\xc4\x8di\xc5\xb3 met\xc5\xb3 liepos m\xc4\x97n. jis gavo Suomijos muzikos industrijos statul\xc4\x97l\xc4\x99 Iskelm\xc3\xa4 Finlandia, o spalio pabaigoje i\xc5\xa1leido gyvo gerso album\xc4\x85 H\xc3\xa4n laulaa \xe2\x80\x93 Kuninkaan 10 kultaista vuotta. 2008 m. pasirod\xc4\x97 devintasis studijinis albumas Albumi, pasiek\xc4\x99s antr\xc4\x85j\xc4\x85 viet\xc4\x85 geriausi\xc5\xb3 pardavim\xc5\xb3 s\xc4\x85ra\xc5\xa1e. Did\xc5\xbeiausio populiarumo sulauk\xc4\x97 su atlik\xc4\x97ja Katri Helena \xc4\xafra\xc5\xa1yta daina Vierellesi kaipaan. V\xc4\x97lesniais metais i\xc5\xa1leisti kiti albumai: Al ritmo latino! (2008 m.), Kuin elokuvissa (2009 m.) ir Millainen laulu j\xc3\xa4\xc3\xa4 (2011 m.). 2013 m. kov\xc4\x85 pasirod\xc4\x97 tre\xc4\x8diasis geriausi\xc5\xb3 dain\xc5\xb3 rinkinys Kaikkien aikojen parhaat.\n_START_SECTION_\nNuo 2014 m.: Rakkaudella merkitty mies\n_START_PARAGRAPH_\n2014 m. kovo m\xc4\x97n. i\xc5\xa1leistas dviej\xc5\xb3 disk\xc5\xb3 albumas 36 Unohtumatonta, kuriame galima rasti 36 populiariausias jo dainas. 2014 m. rugs\xc4\x97jo pabaigoje i\xc5\xa1\xc4\x97jo naujausias - vienuoliktas - studijinis albumas pavadinimu Rakkaudella merkitty mies.'